N3 Sondag tot twee ure lank gesluit’n Gedeelte van die N3 sal Sondag gesluit wees. Foto: Twitter via @traffickzn. Die N3-tolpad tussen Johannesburg en Durban sal Sondag van 08:00 tot 10:00 met tye tussen Leeurivier en Tweedie in KwaZulu-Natal gesluit wees. Sanral sê die sluiting is nodig om oorhoofse kragkabels te vervang. Tegnici van Eskom is van plan om nuwe oorhoofse elektrisiteitskabels by die Petronet-substasie naby Tweedie en by die Midmar-pompstasie aan te bring. Verkeer sal op die N3-noordwaartse Tweedie-afrit in Johannesburg se rigting herlei word en op die N3-suidwaartse Nottinghamweg-afrit in Durban se rigting. Die padagentskap sê padverkeerinspekteurs van die Mooirivier-, Msunduzi- en uMgeni-munisipaliteit sal op bystand wees om hulp te verleen. Na gelang van die weer sal die sluiting se tye moontlik aangepas moet word, sê Sanral. Indien nodig kan ŉ tweede kennisgewing met inligting oor nuwe tye uitgereik word.